รัฐมนตรีว่าการกระทรวงพลังงาน กดปุ่มเริ่มเดินเครื่องผลิตไฟฟ้าเชิงพาณิชย์ด้วยน้ำมันปาล์มดิบร่วมกับก๊าซธรรมชาติ
รัฐมนตรีว่าการกระทรวงพลังงาน กดปุ่มเริ่มเดินเครื่องผลิตไฟฟ้าเชิงพาณิชย์ด้วยน้ำมันปาล์มดิบร่วมกับก๊าซธรรมชาติ ที่โรงไฟฟ้าบางปะกง จังหวัดฉะเชิงเทรา มั่นใจสามารถช่วยเหลือเกษตรกรชาวสวนปาล์มได้ตามแผนที่วางไว้ ดร.ศิริ จิระพงษ์พันธ์ รัฐมนตรีว่าการกระทรวงพลังงาน เป็นประธานพิธีเปิดเดินเครื่องผลิตไฟฟ้าเชิงพาณิชย์ด้วยน้ำมันปาล์มดิบ ที่ห้องควบคุมการเดินเครื่องโรงไฟฟ้าพลังความร้อนบางปะกง หน่วยที่ 3 จังหวัดฉะเชิงเทรา พร้อมกล่าวว่า หลังจากที่มีการจัดส่งน้ำมันปาล์มดิบล็อตแรก จำนวน 4,000 ตัน มาทางเรือจากจังหวัดสุราษฎร์ธานีถึงโรงไฟฟ้าบางปะกงแล้ว เมื่อวันที่ 28 มกราคมที่ผ่านมา วันนี้ กฟผ. ได้เริ่มเดินเครื่องผลิตไฟฟ้าเชิงพาณิชย์ด้วยน้ำมันปาล์มดิบร่วมกับก๊าซธรรมชาติ ที่โรงไฟฟ้าพลังความร้อนบางปะกง หน่วยที่ 3 ในอัตราส่วน 50 : 50 และจากการที่ กฟผ. ได้ปรับปรุงอุปกรณ์ของโรงไฟฟ้า ทำให้สามารถใช้น้ำมันปาล์มดิบเป็นเชื้อเพลิงมาผลิตไฟฟ้าได้ประมาณเดือนละ 30,000 ตัน ซึ่งตามแผนจะสามารถดูดซับน้ำมันปาล์มดิบในตลาด เพื่อช่วยเหลือเกษตรกรได้ จำนวน 160,000 ตัน โดย กฟผ. จะใช้น้ำมันปาล์มดิบผลิตไฟฟ้าได้ 6 เดือน ในช่วงเดือนกุมภาพันธ์ถึงกรกฎาคมนี้ รัฐมนตรีว่าการกระทรวงพลังงาน กล่าวเพิ่มเติมว่า การเดินเครื่องผลิตไฟฟ้าเชิงพาณิชย์ด้วยน้ำมันปาล์มดิบวันนี้ ถือเป็นอีกหนึ่งก้าวของความสำเร็จที่ทุกภาคส่วน ทั้ง กฟผ. ภาครัฐ เอกชน และชาวสวนปาล์ม ร่วมแรงร่วมใจเพื่อแก้ปัญหาราคาผลปาล์มน้ำมันตกต่ำอย่างเป็นรูปธรรม โดยภายหลังจากนี้จะต้องดำเนินการรับซื้อน้ำมันปาล์มดิบจากโรงสกัดต่างๆ จนครบ จำนวน 160,000 ตัน และจะมีพิธีลงนามสัญญาระหว่าง กฟผ. กับผู้ค้าน้ำมันปาล์มดิบในเร็วๆ นี้